Anne Frank

**Annelies Marie (Anne) Frank** (Frankfurt am Main, den 12. juni 1929 – Bergen-Belsen, february 1945) was en düütsk un later ståtenloos jöädsk mäken. See wör nå öären doud in den Tweyden Wearldoorlog wearldberoomd döär et dagbook wat se byhölden had do as se versköälen sat in et Achterhuus an de Prinsengracht in Amsterdam. Der wördt emeynd dat see störv an vlaktyfus in february van 1945, do as se in et koncentratykamp Bergen-Belsen sat. De neaderlandske regeyring hevt skounwal de officiäle starvdåtum up den 31. määrt 1945 esat. Öär dagbook is nå öären doud uutegeaven un geldet as eyne van de meysteleasene böker van de wearld. Internationaal is Anne Frank et symbool van de holocaust ewörden; et stelselmåtig uutmoarden van ses miljoon jöädske lüde in den Tweyden Wearldoorlog. 

## Leavensloup
Anne Frank wör as jüngste dochter geboaren in en liberaal-jöädsk gesin. Vader Frank warkeden vöär de familybanke. Ekonomisk güng et al neet best in Düütskland, mär do as de nationaalsocialisten in Düütskland in 1932 an de macht kümmen, beslöäten de Franks når Neaderland hen to vlüchten. Dår begünde vader Frank en eygen bedryv in pektine, en styvselmiddel vöär eatensmiddelen. Se kümmen torechte in ne wyke van Amsterdam wåras meyr düütske jöäden hen evlücht warren. De olden makeden sik groute sorgen oaver wat der in Düütskland allemål an de hande was, mär löäten dår når de kinder niks van marken. Anne vermakeden sik best un had al rap anspråke in de büürde. 

### Anvang van den oorlog
Vanaf den düütsken inval un besetting van Neaderland in 1940 kreagen de jöäden voordan meyr regels upelegd. Anne küm in 1941 in de eyrste klasse van et jöädsk lyceum, net as öär süster. Vanaf 25. november van dat jår wörden alle düütske jöäden de nationaliteit afenöämen. Sou wör Anne Frank ståtslous. Vader Frank weigerden sik nå den oorlog weader düütsk to nömen un löät sik in 1949 töt Neaderlander naturaliseren.

### Underduken
Vanaf den 1. mei van 1942 must Anne Frank net as alle jöäden ne geale jöädensteare draegen. Up den 12. juni 1942 wör Anne Frank dartene. Vöär öären verjöärdag kreag se et dagbook wat later sou beroomd ewörden is. Dree wekke later must se al underduken; süster Margot had nen uproop ekreagen üm in Düütskland to kummen warken. See döäken under in et Achterhuus, en deyl van et bedryvspand van öär vader wat der speciaal vöär inrichted was. Der in un uut kunde enkel döär ne döäre achter ne bokenkaste. Et warkvolk in et bedryv wüst nargens van, up nen enkeling nå. De butenwearld wör wysemaked dat et gesin evlücht was når Switserland.

Nöäst de Franks sat der ouk de family Van Pels, ne vader un moder, un söäne Peter underedöäken. Later küm dår ouk nen tandarts Pfeffer by. Al disse lüde wörden under skuulnaams höyvdpersonages in de dagböker van Anne. Ümdat se sik oaverdag muusstille musten holden, wör et dagbook voordan belangryker vöär Anne. See skreav der in oaver de dagelikse gang van saken in et Achterhuus, de angst üm untdekked to worden, öäre voordan starkere gevölens vöär Peter, verskel med öäre olden un andere underdukers un öäre wünsken üm skryvster to worden. Vanuut et raam was et eanigste stükken natuur was se seen kunde nen grouten kastanjeboum, den as later de Anne Frankboum solde worden. Up Radio Oranje deade nen minister nen uproop üm dagböker up te stüren, soudat herinneringen an den oorlog bewård kunden worden. Anne Frank gavven der gehöyr an döär öäre olde dagböker weader oaver to skryven up nye velle papyr. Undertüsken deade se ouk noch öär eygene dagbook byholden. In teen wekke had se 324 velle vul, mär vöär at se et good en wal kunde afrunden wör se arresteerd. Öär lätste dagbookanteykening was van 1. augustus 1944.

### Anholding
Nå meyr as twey jår underduken wörden de underdukers untdekked un egreapen up den 4. augustus van 1944. Lange wör emeynd dat se verråden warren, mär döär wee bleav altyd en mystery. In 2016 küm de Anne Frank Stichting med en undersöök wåruut bleak dat et wårskynlik by toval eweasd was. De dagbookpapyren wörden evünden un bewård döär Miep Gies, eyne van de helpers van de underdukers. See hoapeden de papyren ooit noch weader an Anne Frank weaderümme to geaven.

### Afvoor når de kampen
Ümdat de Franks neet vrywillig 'hen warken' egån warren når Düütskland, wörden se in Kamp Westerbork in nen strafbarak esat. Dår kreagen se minder to eaten un musten harder warken as andere gevangenen. Den 3. september 1944 wörden de Franks un de andere underdukers up et lätste jöädentransport når Auschwitz esat. Up den 5. september küm den trein an in vernetigingskamp Auschwitz-Birkenau. De acht underdukers döärstünden de berüchte eyrste selekty vöär de gaskamers. De kearls en vrouwlüde wörden apart esat. De kearls musten når Auschwitz I, de vrouwlüde når et vrouwenkamp Birkenau. Anne kreag nå verloup van tyd skorf. See wör apart esat in nen specialen skorfbarak. Süster Margot güng vrywillig med öär med üm öär to verpleygen.

### Starven
Den 28. oktober van 1944 güng der nen helen koppel vrouwlüde up transport når Bergen-Belsen. Et kan good weasen dat Margot un Anne dår ouk by satten. Moder Edith bleav achter, un störv up 6 januari 1945. Margot un Anne wörden når de sekenbarak in Bergen-Belsen underebracht, want se warren slim verswakked un hadden houge koortsen. February 1945 störv Margot, Anne en paar dage later, vermodelik an vlaktyfus. Dat hebbet oaverleavende vrouwlüde nå den oorlog verklård. Precys is dat neet meyr to achterhalen, want de nazi's hölden al neet vöäle administraty meyr by teagen et ende van den oorlog. Alleyne vader Otto Frank oaverleavden den oorlog.

## Herinneringssteades
Verskillende stichtingen un museums holdet de herinnering an Anne Frank leavend. In Neaderland he'j et Anne Frank Huis, beheyrd döär de Anne Frank Stichting. Dee stichting düt seyd kort samenwarken med et Anne Frank Zentrum in Berlyn. In 1963 richteden vader Otto Frank et Anne Frank Funds up vanuut Basel in Switserland. Dat funds geyt oaver de uutgaverechten un skryvsels van Anne Frank. See geavet et dagbook uut in verskeidene språken. Ouk understöänt et funds wearldwyd projekte vöär menskenrechten, racisme, diskriminaty un antisemitisme. Wyders is et betrökken by de Bildungsstätte Anne Frank in Frankfurt am Main. In Stad Nyjork in de Vereynigde Ståten sit et Anne Frank Center for Mutual Respect.

Wyders sint der tallose stråten, skolen, un andere gedenktsteades nå Anne Frank vernöömd.

## Skryverye
Anne Frank dea öär dagbook skryven as of et breven warren an ne versünnene vreendin Kitty. See skreav: "Ik sal u, hoap ik, allens künnen inflüsteren wa'k noch by nüms ekünd hebbe en hoape da'j nen grouten stüt vöär my weasen sölt."

Nå at de skryvster un öäre family verröäden warren, bewården helpster Miep Gies de dagbookpapyren. Enkel Anne syn vader Otto kunde et vernetigingskamp nåvertellen. Gies gavven et dagbook an em. Otto Frank deade et book in 1947 uutgeaven under den titel *Het Achterhuis*. Dårin satteden hee neet enkel Annes vannys eskreavene verhalen, mär deade der ouk vanaf dagteykening 29. määrt 1944 ouk de oorsprungelike dagbookteksten van Anne by. Mangs hevt hee stükken wat Anne selv vordelåten had in de vannys eskreavene stükken, toch weader inevoogd. Het Achterhuis is uutegroid töt eyne van de meyst eleasene böker up de wearld. 

### Andere skryverye
Nöäst *Het Achterhuis* skreav Anne ouk 34 korte verhaalkes. Dee güngen oaver öären skooltyd, geböärdenissen in et Achterhuus un selvversünnen spröäkskes. Dat hebbet se uutegeaven under de titel *Verhaaltjes, en gebeurtenissen uit het Achterhuis*.

In 2004 küm et *Mooie-zinnenboek* uut. Anne löäs vöäle tydens et underduken. Öär vader had öär aneråden üm stükken oaver te skryven wat öär rakeden of wat see mooie sinnen vünd. De meyste sinnen kümmen uut böker vöär vulwassenen, in et neaderlandsk, düütsk un engelsk. In et book ståt afdrükken van öär eygene handskrivt med de afedrükkede tekst der nöäst. Et handskrivt was al eyrder to bekyken in et Anne Frank Huis un in et butenland, mär was noch neet eyrder afedrukked. Ouk hevt Frank noch wat gedichten eskreaven dee as nooit ebündeld sint.